De Kannedat, de kümmt den annern Morg'n
Tau sin Kam'raden, de in't Seminor
Tau't Schaulholl'n dor sünd inpaukt word'n,
Un weit nu naug nich tau vertellen,
Wo dat hei gistern bi Kabellen
En ganz gewöhnlichen Deigapen
Taufällig in de Wirtsstuw drapen.
»Wenn ich's erzähl', Sie sagen: 's ist nich wahr!
Denn, denken Sie, der Mensch, der sprach Latein;
Die Bildung muß durch hies'ges Seminar
Gewaltig vorgeschritten sein.«
Un nu beschriwwt hei denn den Gast.
»Na«, lacht denn nu hell up de ein,
»Ick wedd dorup, dat was Fründ Rein ....«
»Ja«, lachen s' all, »Fründ Rein ...., de was't!«
Un as em dat verklort nu ward,
Dat hei taum besten hollen wir,
Dunn seggt de Kannedat: »Na, wart'!
Ob ich mich nicht mal revangier'?«